30 mål i 71 kampe i White Hawks-trøjen. Det er status for Nick Olesen, der var en profil for det frederikshavnske mandskab i forrige sæson. Sidste sæson forlængede White Hawks kontrakten med Nick Olesen for to sæsoner, men i den kontrakt var der en klausul, der gjorde, at Nick Olesen kunne tage til udlandet, hvis tilbuddet kom. På trods af at der kom tilbud fra udlandet, så har Nick Olesen altså valgt at blive i White Hawks. - Jeg udviklede mig meget i sidste sæson i Frederikshavn, og tror på, at meget spilletid i Metal Ligaen kan udvikle mig endnu mere næste sæson. Derudover forventer jeg, at vi spiller med i toppen af ligaen igen til næste sæson. Hos White Hawks selv, er man også utroligt glade for at Nick Olesen har valgt at blive i Frederikshavn, selvom der var tilbud fra udlandet. - Nick havde en klausul, i den to-årige kontrakt vi lavede med ham i sidste sæson, om at han kunne rejse til udlandet hvis tilbuddet kom. Det skal ikke være nogen hemmelighed, at der har været bud efter Nick fra udlandet, men han har valgt at fortsætte i Frederikshavn, hvilket vi er rigtig glade for. I det halvandet år Nick har spillet for White Hawks, har han udviklet sig rigtig meget, og han er en spiller der ved hvor målet står, skriver klubben i en pressemeddelelse.

Referat:
Selvom der var interesse fra udlandet, så har Nick Olesen valgt at fortsætte i White Hawks i den kommende sæson.